Xalqaro Qizil Xoch va Tolibon kelishuvga erishdi
Qatarda Tolibon va Qizil Xoch qo'mitasi muzokaralar olib borgan. Tolibon qo'mitaning Afg'onistonda xavfsiz faoliyat yuritishini ta'minlashini ma'lum qildi.
Tolibon vakili Zabihulla Mujohidning bildirishicha, Qizil Xoch va Tolibon rasmiylari Qatarda olib borilgan muzokaralarda kelishuvga erishgan. Doxada guruhning "siyosiy idorasi" bor. "Amerika Ovozi" Afg'on xizmati bilan suhbatda Qizil Xoch qo’mitasi matbuot kotibi xavfsizlikka doir kelishuvga erishilganini tasdiqladi, biroq boshqa tafsilotlarga to’xtalmadi. Afg’onistonda tobora avj olayotgan zo'ravonliklar oqibatida boshpanasiz qolgan millionlab aholi gumanitar yordamga muhtoj. BMT joriy haftada e’lon qilgan bayonotga ko’ra, nizolar va og’ir qurg’oqchilik joriy yilda 470 mingga yaqin afg'on fuqarolarining ko’chishiga sabab bo’lgan. Qizil Xoch Afg’onistonda, jumladan, Tolibon nazoratidagi hududlarda 30 yildan ziyod xizmat ko’rsatayotgan mustaqil va betaraf tashkilot hisoblanadi. Yordam guruhi yarador va nogironlarga xizmat qiladi, kasalxonalarga ko’mak beradi, qamoqxonalarga tashrif buyuradi va mahbuslarga oila a’zolari bilan ko’rishish imkonini yaratadi, urush olib borilishini kuzatadi va xalqaro gumanitar huquq me’yorlarining ta’minlanishini nazorat qiladi. Qo’mita o’tgan yili o’z xodimlariga qarshi uyushtirilgan ikki qurolli hujum ortidan mamlakatdagi ikki ofisini yopgan, operatsiyalari sonini keskin kamaytirgan. Juzjon viloyatida jangarilar qo’mita karvoniga hujum qilib, olti a’zosini otib tashlagan edi. Mozori Sharifda esa uzoq yillik bemor fizioterapevtga o’q uzgan.